CELEX: 32022D0563
Language: bg
Date: 2022-04-06 00:00:00
Title: Решение (ЕС) 2022/563 на Европейския парламент и на Съвета от 6 април 2022 година за предоставяне на макрофинансова помощ на Република Молдова

8.4.2022   
               
               
                  BG
               
               
                  Официален вестник на Европейския съюз
               
               
                  L 109/6
               
            
         РЕШЕНИЕ (ЕС) 2022/563 НА ЕВРОПЕЙСКИЯ ПАРЛАМЕНТ И НА СЪВЕТА
         от 6 април 2022 година
         за предоставяне на макрофинансова помощ на Република Молдова
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз, и по-специално член 212, параграф 2 от него,
         като взеха предвид предложението на Европейската комисия,
         след предаване на проекта на законодателния акт на националните парламенти,
         в съответствие с обикновената законодателна процедура (1),
         като имат предвид, че:
         
                     (1)
                  
                  
                     Отношенията между Европейския съюз (наричан по-нататък „Съюзът“) и Република Молдова (наричана по-нататък „Молдова“) продължават да се развиват в рамките на Европейската политика за съседство (ЕПС) и Източното партньорство. Молдова се присъедини към Източното партньорство през 2009 г., след което бяха проведени преговори за Споразумение за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна (2) (наричано по-нататък „Споразумението за асоцииране“). Споразумението за асоцииране, което включва постепенното въвеждане на задълбочена и всеобхватна зона за свободна търговия (ЗВЗСТ), бе подписано на 27 юни 2014 г. и влезе в сила на 1 юли 2016 г.
                  
               
                     (2)
                  
                  
                     Икономиката на Молдова беше сериозно засегната от предизвиканата от пандемията от COVID-19 рецесия през 2020 г., от продължителната политическа безизходица в страната след президентските избори през ноември 2020 г. и от неотдавнашната енергийна криза. Тези обстоятелства допринесоха за значителния недостиг на финансиране на Молдова, за влошаването на външната позиция и нарастващите фискални нужди.
                  
               
                     (3)
                  
                  
                     След парламентарните избори през юли 2021 г. новото молдовско правителство демонстрира силен ангажимент за осъществяването на по-нататъшни реформи, с амбициозна програма, озаглавена „Молдова в добри времена 2021—2025 г.“ Тази програма е съсредоточена върху ключови области на политиката, включително реформите в сектора на правосъдието, борбата с корупцията, доброто управление и върховенството на закона.
                  
               
                     (4)
                  
                  
                     Подновеният ангажимент за провеждане на тези реформи и непоколебима политическа воля накараха органите на Молдова да ускорят значително изпълнението на реформите. Това също така даде възможност на Молдова да завърши успешно операцията за макрофинансова помощ в контекста на пандемията от COVID-19 съгласно Решение (ЕС) 2020/701 на Европейския парламент и на Съвета (3), като всички действия за реформи, договорени със Съюза в Меморандума за разбирателство, бяха изпълнени, освен едно действие, за възстановяване на активи, за което беше направено изключение. За тази цел Комисията се консултира с Комитета на представителите на държавите членки и не получи възражения.
                  
               
                     (5)
                  
                  
                     След като приемането на нова програма на Международния валутен фонд (МВФ), договорена през 2020 г., изпадна в застой, МВФ отново започна разговори с Молдова след парламентарните избори през юли 2021 г. и постигна споразумение на работно равнище по програма по линия на Разширения кредитен инструмент и Разширения фонд за финансиране в размер на 564 милиона щатски долара. Новата програма беше приета с решение на Изпълнителния съвет на МВФ на 20 декември 2021 г. Тази програма има за цел да подкрепя икономическото възстановяване на Молдова, да стартира амбициозна програма за управление и институционални реформи, да укрепи прозрачността и отчетността, да подобри предвидимостта на държавната политика, да укрепи финансовите институции и да насърчи дерегулирането.
                  
               
                     (6)
                  
                  
                     С оглед на влошаващото се икономическо положение и перспективи, през ноември 2021 г. Молдова поиска от Съюза допълнителна макрофинансова помощ.
                  
               
                     (7)
                  
                  
                     Индикативното разпределение на средствата от Съюза за Молдова по линия на Европейския инструмент за съседство възлизаше на 518,15 милиона евро за периода от 2014 до 2020 г., като в тях бяха включени бюджетна подкрепа и техническа помощ. Единните рамки за подкрепа за периодите 2014—2017 г. и 2017—2020 г. определиха приоритетния сектор за сътрудничество с Молдова, финансиран от Европейския инструмент за съседство за предходния бюджетен период. Приоритетите за периода 2021—2027 г. ще бъдат определени в новата многогодишна индикативна програма, която е изготвена в тясно сътрудничество с всички заинтересовани страни.
                  
               
                     (8)
                  
                  
                     Като се има предвид, че Молдова е държава, която попада в обхвата на ЕПС, следва да се смята, че тя отговаря на условията за получаване на макрофинансова помощ от Съюза.
                  
               
                     (9)
                  
                  
                     Макрофинансовата помощ от Съюза следва да представлява извънреден финансов инструмент на необвързана и нецелева подкрепа за платежния баланс, предназначена за покриване на непосредствените нужди на бенефициера от външно финансиране, и следва да бъде в основата на изпълнението на програма в областта на политиката, съдържаща силни незабавни мерки за корекции и структурни реформи, насочени към подобряване на състоянието на платежния баланс на бенефициера в краткосрочен план.
                  
               
                     (10)
                  
                  
                     Предвид факта, че в платежния баланс на Молдова все още се наблюдава значителен остатъчен недостиг на външно финансиране, който надвишава средствата, предоставени от МВФ и други многостранни институции, се счита, че при настоящите извънредни обстоятелства макрофинансовата помощ от Съюза, която ще бъде предоставена на Молдова, представлява подходящ отговор на искането на Молдова за подпомагане за икономическата ѝ стабилизация заедно с програмата на МВФ. Макрофинансовата помощ от Съюза би подпомогнала икономическата стабилизация и програмата за структурни реформи на Молдова, като ще допълни средствата, предоставени в рамките на финансовото споразумение с МВФ.
                  
               
                     (11)
                  
                  
                     Макрофинансовата помощ от Съюза следва да бъде насочена към подпомагане на възстановяването на устойчиво външно финансиране за Молдова, като по този начин се подпомага икономическото и социалното развитие на страната.
                  
               
                     (12)
                  
                  
                     Очаква се макрофинансовото подпомагане от Съюза да върви ръка за ръка с изпълнението на операциите за бюджетна подкрепа по Инструмента за съседство, сътрудничество за развитие и международно сътрудничество — Глобална Европа, създаден с Регламент (ЕС) 2021/947 на Европейския парламент и на Съвета (4).
                  
               
                     (13)
                  
                  
                     Размерът на макрофинансовата помощ от Съюза се определя въз основа на пълна количествена оценка на остатъчните нужди на Молдова от външно финансиране и е съобразен с капацитета на страната да се финансира със собствени средства, и по-специално от международните резерви, с които разполага. Макрофинансовата помощ от Съюза следва да допълва програмите и средствата, предоставяни от МВФ и Световната банка. При определянето на размера на помощта се отчитат също очакваният финансов принос от многостранните донори и необходимостта да се осигури справедливо разпределение на тежестта между Съюза и други донори, както и предварително съществуващото разпределение на другите инструменти на Съюза за външно финансиране в Молдова и добавената стойност на цялостното участие на Съюза.
                  
               
                     (14)
                  
                  
                     Като се имат предвид остатъчните нужди на Молдова от външно финансиране, нивото на икономическо развитие, измерено чрез съотношенията „доход на глава от населението“ и „процент на бедност“, капацитетът ѝ да се финансира със собствени средства, и по-конкретно международните резерви, с които разполага, и оценката на способността ѝ да изплати дълга въз основа на анализ на устойчивостта на дълга, част от помощта следва да бъде предоставена под формата на безвъзмездни средства.
                  
               
                     (15)
                  
                  
                     Комисията следва да гарантира, че макрофинансовата помощ от Съюза съответства в правно отношение и по същество на основните принципи и цели на различните области на външната дейност, на мерките, предприети по отношение на тези области, и на другите съответни политики на Съюза.
                  
               
                     (16)
                  
                  
                     Макрофинансовата помощ от Съюза следва да подкрепя външната политика на Съюза по отношение на Молдова. Комисията и Европейската служба за външна дейност (ЕСВД) следва да работят в тясно сътрудничество през цялото времетраене на операцията за макрофинансова помощ, за да координират външната политика на Съюза и да гарантират нейната последователност.
                  
               
                     (17)
                  
                  
                     Макрофинансовата помощ от Съюза следва да подкрепя ангажимента на Молдова за общи ценности със Съюза, включително демокрацията, правовата държава, доброто управление, зачитането на правата на човека, устойчивото развитие и намаляването на бедността, както и нейната ангажираност с принципите за отворена и справедлива търговия, основана на правила.
                  
               
                     (18)
                  
                  
                     Зачитането от страна на Молдова на ефективни демократични механизми, включително многопартийна парламентарна система, и на правовата държава, и осигуряването на гаранции за зачитането на правата на човека следва да са предварително условие за предоставянето на макрофинансовата помощ от Съюза. Освен това конкретните цели на макрофинансовата помощ от Съюза следва да подобрят ефикасността, прозрачността и отчетността на системите за управление на публичните финанси, както и на управлението и надзора върху финансовия сектор в Молдова и следва да насърчат структурните реформи, насочени към подпомагането на устойчив и приобщаващ растеж, създаването на достойни работни места и фискална консолидация. Комисията и ЕСВД следва редовно да следят за спазването на това предварително условие и за напредъка в постигането на тези цели.
                  
               
                     (19)
                  
                  
                     С оглед осигуряване на ефикасна защита на финансовите интереси на Съюза, свързани с предоставяната от него макрофинансова помощ, Молдова следва да предприеме подходящи мерки за предотвратяване на измамите, корупцията и всички други нередности, свързани с помощта, и за борба с тях. В допълнение следва да се предвидят разпоредби, по силата на които Комисията да извършва проверки, Сметната палата да извършва одити и Европейската прокуратура да упражнява своите правомощия.
                  
               
                     (20)
                  
                  
                     Отпускането на макрофинансовата помощ от Съюза не засяга правомощията на Европейския парламент и на Съвета като бюджетни органи.
                  
               
                     (21)
                  
                  
                     Размерите на макрофинансовата помощ от Съюза, отпусната под формата на безвъзмездни средства, и размерите на провизиите, необходими за макрофинансовата помощ под формата на заеми, следва да съответстват на бюджетните кредити, предвидени в многогодишната финансова рамка.
                  
               
                     (22)
                  
                  
                     Макрофинансовата помощ от Съюза следва да бъде управлявана от Комисията. За да се гарантира, че Европейският парламент и Съветът могат да следят изпълнението на настоящото решение, Комисията следва редовно да ги информира за развитията, свързани с тази помощ, и да им предоставя съответните документи.
                  
               
                     (23)
                  
                  
                     За да се гарантират еднакви условия за изпълнение на настоящото решение, на Комисията следва да бъдат предоставени изпълнителни правомощия. Тези правомощия следва да бъдат упражнявани в съответствие с Регламент (ЕС) № 182/2011 на Европейския парламент и на Съвета (5).
                  
               
                     (24)
                  
                  
                     Макрофинансовата помощ от Съюза следва да бъде обвързана с изпълнението на условия в областта на икономическата политика, които ще бъдат определени в меморандум за разбирателство. За да се гарантират еднакви условия за изпълнение и с цел по-голяма ефикасност, на Комисията следва да бъде предоставено правомощието да договори тези условия с органите на Молдова под надзора на Комитета на представителите на държавите членки в съответствие с Регламент (ЕС) № 182/2011. Съгласно този регламент процедурата по консултиране следва по принцип да се прилага за всички случаи с изключение на предвидените в регламента. Като се има предвид потенциално значителното въздействие на помощ, чийто размер надхвърля 90 милиона евро, е целесъобразно за операциите над този праг да се използва процедурата по разглеждане, предвидена в Регламент (ЕС) № 182/2011. Предвид размера на макрофинансовата помощ от Съюза за Молдова процедурата по разглеждане следва да се прилага за приемането на меморандума за разбирателство, както и за всяко намаляване, спиране или отмяна на помощта,
                  
               ПРИЕХА НАСТОЯЩОТО РЕШЕНИЕ:
         
            Член 1
            
               1.   Съюзът предоставя макрофинансова помощ в максимален размер от 150 милиона евро за Молдова (наричана по-нататък „макрофинансова помощ от Съюза“) с цел подпомагане на икономическото стабилизиране на Молдова и на програмата за провеждането на съществени реформи. От тази максимална сума до 120 милиона евро се предоставят под формата на заеми и до 30 милиона евро — под формата на безвъзмездни средства. Отпускането на макрофинансовата помощ от Съюза зависи от одобрението на бюджета на Съюза за съответната година от страна на Европейския парламент и на Съвета. Помощта е предназначена за покриване на нуждите на платежния баланс на Молдова, определени в програмата на МВФ.
            
            
               2.   За финансирането на частта от макрофинансовата помощ от Съюза, която е под формата на заеми, на Комисията се предоставя правомощието, от името на Съюза, да заема необходимите средства на капиталовите пазари или от финансовите институции и да ги предоставя като заем на Молдова. Максималният средно претеглен матуритет на заемите е 15 години.
            
            
               3.   Отпускането на макрофинансовата помощ от Съюза се управлява от Комисията в съответствие със споразуменията или договореностите, постигнати между МВФ и Молдова, и с основните принципи и цели на икономическите реформи, заложени в Споразумението за асоцииране, включително ЗВЗСТ, договорено по линия на ЕПС.
               Комисията информира редовно Европейския парламент и Съвета за развитията във връзка с макрофинансовата помощ от Съюза, включително за изплащането на помощта, и предоставя своевременно на тези институции съответните документи.
            
            
               4.   Макрофинансовата помощ от Съюза се предоставя за период от две години и половина, считано от първия ден след влизането в сила на меморандума за разбирателство, посочен в член 3, параграф 1.
            
            
               5.   Ако финансовите нужди на Молдова намалеят съществено през периода на изплащане на макрофинансовата помощ от Съюза в сравнение с първоначалните прогнози, Комисията намалява размера на помощта, временно я спира или я отменя, като прилага процедурата по разглеждане, посочена в член 7, параграф 2.
            
         
         
            Член 2
            
               1.   Зачитането от страна на Молдова на ефективни демократични механизми, включително многопартийна парламентарна система, и на върховенството на закона, и осигуряването на гаранции за зачитането на правата на човека са предварително условие за предоставянето на макрофинансовата помощ от Съюза.
            
            
               2.   През целия цикъл на макрофинансовата помощ от Съюза Комисията и ЕСВД следят за изпълнението на предварителното условие, предвидено в параграф 1.
            
            
               3.   Параграфи 1 и 2 от настоящия член се прилагат в съответствие с Решение 2010/427/ЕС на Съвета (6).
            
         
         
            Член 3
            
               1.   В съответствие с процедурата по разглеждане, посочена в член 7, параграф 2, Комисията договаря с органите на Молдова ясно определени условия за икономическата политика и финансови условия, като се обръща особено внимание на структурните реформи и стабилните публични финанси, от които да зависи макрофинансовата помощ от Съюза. Условията за икономическата политика и финансовите условия се установяват в мморандум за разбирателство, съдържащ график за тяхното изпълнение. Условията за икономическата политика и финансовите условия съответстват на споразуменията или договореностите, посочени в член 1, параграф 3, включително на програмите за макроикономически корекции и структурни реформи, изпълнявани от Молдова с подкрепата на МВФ.
            
            
               2.   С посочените в параграф 1 условия се цели по-специално да се повишат ефикасността, прозрачността и отчетността на системите за управление на публичните финанси в Молдова, включително по отношение на използването на макрофинансовата помощ от Съюза. Напредъкът по отношение на взаимното отваряне на пазарите, развиването на справедлива търговия, основана на правила, и другите приоритети в рамките на външната политика на Съюза също се вземат надлежно предвид при определянето на мерките на политиката. Комисията редовно следи напредъка към постигането на тези цели.
            
            
               3.   Подробните финансови условия във връзка с макрофинансовата помощ от Съюза се определят в споразумение за заем и в споразумение за безвъзмездна помощ, които се сключват между Комисията и Молдова.
            
            
               4.   Комисията редовно проверява дали посочените в член 4, параграф 3 условия продължават да са изпълнени, включително дали икономическите политики на Молдова са в съответствие с целите на макрофинансовата помощ от Съюза. За целите на тази проверка Комисията си сътрудничи тясно с МВФ и Световната банка, а когато е необходимо, и с Европейския парламент и със Съвета.
            
         
         
            Член 4
            
               1.   Ако са спазени посочените в параграф 3 условия, Комисията предоставя макрофинансовата помощ от Съюза на три транша, всеки от които е съставен от заем и безвъзмездни средства. Размерът на всеки транш се определя в меморандума за разбирателство.
            
            
               2.   Сумите на макрофинансовата помощ от Съюза, предоставена под формата на заеми, се провизират, когато това е необходимо, в съответствие с Регламент (ЕС) 2021/947.
            
            
               3.   Комисията взема решение за отпускането на траншовете, ако е спазено всяко от следните условия:
               
                           а)
                        
                        
                           предварителното условие, посочено в член 2, параграф 1;
                        
                     
                           б)
                        
                        
                           постоянни задоволителни резултати при изпълнението на програма на политиката, съдържаща строги мерки за корекции и структурни реформи, подкрепяни от договореност за кредитиране с МВФ като непредпазна мярка;
                        
                     
                           в)
                        
                        
                           задоволителното изпълнение на икономическата политика и на финансовите условия, договорени в меморандума за разбирателство.
                        
                     
            
               4.   Отпускането на втория транш по принцип се извършва не по-рано от три месеца след отпускането на първия транш. Отпускането на третия транш по принцип се извършва не по-рано от три месеца след отпускането на втория транш.
            
            
               5.   Когато условията, посочени в параграф 3, не са изпълнени, Комисията временно спира или отменя изплащането на макрофинансовата помощ от Съюза. В такъв случай тя информира Европейския парламент и Съвета за причините за спирането или отмяната.
            
            
               6.   Макрофинансовата помощ от Съюза се изплаща на Националната банка на Молдова. В зависимост от договорените разпоредби, предвидени в меморандума за разбирателство, включително потвърждение на остатъчните нужди от бюджетно финансиране, финансовите средства от Съюза може да бъдат преведени на Министерството на финансите на Молдова като краен бенефициер.
            
         
         
            Член 5
            
               1.   Операциите по получаване и предоставяне на заеми, свързани с частта от макрофинансовата помощ от Съюза, която е под формата на заем, се извършват в евро, с един и същ вальор и не могат да ангажират Съюза с преобразуване на падежи, нито да излагат Съюза на валутни или лихвени рискове или на други търговски рискове.
            
            
               2.   Ако обстоятелствата го позволяват, и при искане от Молдова, Комисията може да предприеме необходимите стъпки, за да гарантира, че в условията на заема е включена клауза за преждевременното му погасяване, съпроводена от съответна клауза в условията на операциите по получаване на заем.
            
            
               3.   Ако обстоятелствата позволяват подобряване на лихвения процент по заема, и по искане на Молдова, Комисията може да реши да рефинансира изцяло или отчасти първоначалните си заеми или може да преструктурира съответните финансови условия. Операциите по рефинансиране или преструктуриране се извършват в съответствие с параграфи 1 и 4 и не трябва да водят до удължаване на матуритета на съответните заеми или до увеличаване на неизплатената главница към датата на рефинансиране или преструктуриране.
            
            
               4.   Всички разходи на Съюза, свързани с операциите по получаване и предоставяне на заем съгласно настоящото решение, са за сметка на Молдова.
            
            
               5.   Комисията информира Европейския парламент и Съвета за развитията при операциите, посочени в параграфи 2 и 3.
            
         
         
            Член 6
            
               1.   Макрофинансовата помощ от Съюза се усвоява в съответствие с Регламент (ЕС, Евратом) 2018/1046 на Европейския парламент и на Съвета (7).
            
            
               2.   Макрофинансовата помощ от Съюза се усвоява чрез пряко управление.
            
            
               3.   Споразумението за заем и споразумението за безвъзмездна помощ, които ще бъдат договорени с молдовските органи, съдържат всяка от следните разпоредби, с които:
               
                           а)
                        
                        
                           се гарантира, че Молдова извършва редовни проверки за правилното използване на финансирането от общия бюджет на Съюза, предприема съответните мерки за предотвратяване на нередности и измами, и ако е необходимо, предприема правни действия за възстановяване на средствата, предоставени съгласно настоящото решение, които са били незаконно присвоени;
                        
                     
                           б)
                        
                        
                           се гарантира защитата на финансовите интереси на Съюза, по-специално като се предвиждат конкретни мерки във връзка с предотвратяването и борбата с измамите, корупцията и всички други нередности, засягащи макрофинансовата помощ от Съюза, в съответствие с Регламенти (ЕО, Евратом) № 2988/95 на Съвета (8), и (Евратом, ЕО) № 2185/96 (9), Регламент (ЕС, Евратом) № 883/2013 на Европейския парламент и на Съвета (10) и — за държавите членки, участващи в засиленото сътрудничество във връзка с Европейската прокуратура — Регламент (ЕС) 2017/1939 на Съвета (11);
                        
                     
                           в)
                        
                        
                           изрично се оправомощава Европейската служба за борба с измамите (OLAF) да извършва разследвания, включително проверки и инспекции на място, включително операции в областта на цифровата криминалистика и събеседвания;
                        
                     
                           г)
                        
                        
                           Комисията или нейните представители изрично се оправомощават да извършват проверки, включително проверки и инспекции на място;
                        
                     
                           д)
                        
                        
                           се оправомощава изрично Комисията и Сметната палата да извършват одити в периода на предоставяне на макрофинансовата помощ от Съюза и след него, включително одити на документи и одити на място, напр. оперативни оценки;
                        
                     
                           е)
                        
                        
                           се гарантира, че Съюзът има право да изиска заемът да бъде погасен предсрочно или безвъзмездните средства изцяло да му бъдат изплатени обратно, когато е установено, че във връзка с управлението на макрофинансовата помощ от Съюза Молдова е участвала в измама или корупция или друга незаконна дейност, която вреди на финансовите интереси на Съюза;
                        
                     
                           ж)
                        
                        
                           се гарантира, че всички разходи на Съюза, които са свързани с операциите по получаване и предоставяне на заем съгласно настоящото решение, са за сметка на Молдова.
                        
                     
            
               4.   Преди усвояването на макрофинансовата помощ от Съюза Комисията преценява в рамките на оперативна оценка надеждността на финансовата уредба на Молдова, административните процедури и механизмите за вътрешен и външен контрол, които са от значение за помощта.
            
         
         
            Член 7
            
               1.   Комисията се подпомага от комитет. Този комитет е комитет по смисъла на Регламент (ЕС) № 182/2011.
            
            
               2.   При позоваване на настоящия параграф се прилага член 5 от Регламент (ЕС) № 182/2011.
            
         
         
            Член 8
            
               1.   До 30 юни всяка година Комисията представя на Европейския парламент и на Съвета доклад за изпълнението на настоящото решение през предходната година, включващ оценка на изпълнението. В този доклад:
               
                           а)
                        
                        
                           се разглежда напредъкът при усвояването на макрофинансовата помощ от Съюза;
                        
                     
                           б)
                        
                        
                           се прави оценка на икономическото състояние и на перспективите пред Молдова, както и на напредъка при изпълнението на мерките на политиката, посочени в член 3, параграф 1;
                        
                     
                           в)
                        
                        
                           се посочва връзката между условията за икономическата политика, определени в меморандума за разбирателство, текущите икономически и бюджетни показатели на Молдова и решенията на Комисията за изплащане на траншовете по макрофинансовата помощ от Съюза.
                        
                     
            
               2.   Не по-късно от две години след изтичането на срока за предоставяне на помощта, посочен в член 1, параграф 4, Комисията представя на Европейския парламент и на Съвета доклад за последваща оценка на резултатите и ефикасността на предоставената макрофинансова помощ от Съюза и на степента, в която тя е допринесла за постигане на целите на помощта.
            
         
         
            Член 9
            Настоящото решение влиза в сила на третия ден след публикуването му в Официален вестник на Европейския съюз.
            
         
         
            Съставено в Страсбург на 6 април 2022 година.
            
               
                  За Европейския парламент
               
               
                  Председател
               
               R. METSOLA
            
            
               
                  За Съвета
               
               
                  Председател
               
               C. BEAUNE
            
         
         
            (1)  Позиция на Европейския парламент от 24 март 2022 г. (все още непубликувана в Официален вестник) и решение на Съвета от 4 април 2022 г.
         
            (2)  ОВ L 260, 30.8.2014 г., стр. 4.
         
            (3)  Решение (ЕС) 2020/701 на Европейския парламент и на Съвета от 25 май 2020 г. за предоставяне на макрофинансова помощ на партньорите, обхванати от политиките за разширяване и съседство, в контекста на пандемията от COVID-19 (ОВ L 165, 27.5.2020 г., стр. 31).
         
            (4)  Регламент (ЕС) 2021/947 на Европейския парламент и на Съвета от 9 юни 2021 г. за създаване на Инструмента за съседство, сътрудничество за развитие и международно сътрудничество — Глобална Европа, за изменение и отмяна на Решение № 466/2014/ЕС на Европейския парламент и на Съвета и за отмяна на Регламент (ЕС) 2017/1601 на Европейския парламент и на Съвета и на Регламент (ЕО, Евратом) № 480/2009 на Съвета (ОВ L 209, 14.6.2021 г., стр. 1).
         
            (5)  Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13).
         
            (6)  Решение 2010/427/ЕС на Съвета от 26 юли 2010 г. за определяне на организацията и функционирането на Европейската служба за външна дейност (ОВ L 201, 3.8.2010 г., стр. 30).
         
            (7)  Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 30.7.2018 г., стр. 1).
         
            (8)  Регламент (ЕО, Евратом) № 2988/95 на Съвета от 18 декември 1995 г. относно защитата на финансовите интереси на Европейските общности (ОВ L 312, 23.12.1995 г., стр. 1).
         
            (9)  Регламент (Евратом, ЕО) № 2185/96 на Съвета от 11 ноември 1996 г. относно контрола и проверките на място, извършвани от Комисията за защита на финансовите интереси на Европейските общности срещу измами и други нередности (ОВ L 292, 15.11.1996 г., стр. 2).
         
            (10)  Регламент (ЕС, Евратом) № 883/2013 на Европейския парламент и на Съвета от 11 септември 2013 г. относно разследванията, провеждани от Европейската служба за борба с измамите (OLAF), и за отмяна на Регламент (ЕО) № 1073/1999 на Европейския парламент и на Съвета и Регламент (Евратом) № 1074/1999 на Съвета (ОВ L 248, 18.9.2013 г., стр. 1).
         
            (11)  Регламент (ЕС) 2017/1939 на Съвета от 12 октомври 2017 г. за установяване на засилено сътрудничество за създаване на Европейска прокуратура (ОВ L 283, 31.10.2017 г., стр. 1).